ከኤሌክትሪክ ኃይል ሽያጭ ከ35 ሚሊዮን ዶላር በላይ ገቢ ተገኘ
ኢትዮጵያ ባለፉት ስድስት ወራት ለውጭ ካቀረበችው የኤሌክትሪክ ኃይል ከ35 ሚሊዮን የአሜሪካ ዶላር በላይ ገቢ ማግኘቷን የውሃ፣ መስኖና ኤሌክትሪክ ሚኒስቴር ገለፀ።የሚኒስቴሩ የህዝብ ግንኙነት ዳይሬክተር አቶ ብዙነህ ቶልቻ  እንደተናገሩት፥ ገቢው የተገኘው ለጅቡቲ እና ለሱዳን ከቀረበው የኤሌክትሪክ ኃይል ነው።ለጅቡቲ ከተሸጠው የኤሌክትሪክ ሃይል ከ18 ሚሊየን 510 ሺህ ዶላር፣ ለሱዳን ከተሸጠው ደግሞ ከ16 ሚሊየን 545 ሺህ የአሜሪካን ዶላር በላይ ገቢ ተገኝቷል ነው ያሉት።ኢትዮጵያ ለውጭ ሀገራት ከምትሸጠው የኤሌክትሪክ ሃይል በዶላር ገቢ ማግኘቷ፥ የውጭ ምንዛሪ እጥረቱን ለመቅረፍ አስተዋፅኦው የጎላ መሆኑንም አንስተዋል።የኢትዮጵያ ኤሌክትሪክ ሃይል የውጭ ግንኙነት ዳይሬክተሩ አቶ ምስክር ነጋሽ በበኩላቸው፥ ኢትዮጵያ በኤሌክትሪክ ኃይል ከጎረቤቶቿ ጋር መተሳሰሯ መልካም ጉርብትና እንዲኖራት ያስችላታል ብለዋል።ሀገሪቱ ለጎረቤት ሀገራት የኤሌክትሪክ ሃይል መሸጧ “እኛያለንን ለጎረቤቶቻችን በማቅረብ ለእኛ አስፈላጊ የሆኑ ሌሎች አገልግሎቶችን ደግሞ ከእነሱ እንድናገኝ ያስችለናል” ነው ያሉት።የኤሌክትሪክ ኃይል የኢኮኖሚያዊና ማህበራዊ እድገት አንቀሳቃሽ ሞተር እንደመሆኑ የምስራቅ አፍሪካ ሀገራት የጋራ እድገት እንዲኖራቸው ምቹ ሁኔታ እንደሚፈጥር የተናገሩት አቶ ብዙነህ ቶልቻ ናቸው።ሀገሪቱ በአሁኑ ወቅት ከኬንያ ጋር በኤሌክትሪክ ሃይል ለመተሳሰር በኢትዮጵያ በኩል 433 ኪሎ ሜትር ፤በኬንያ በኩል ደግሞ 612 ኪሎ ሜትር የሃይል ማስተላለፊያ መስመር በመዘርጋት ላይ መሆኑን ጠቁመዋል።የመስመር ዝርጋታው ሲጠናቀቅ፥ ኬንያ 400 ሜጋዋት ለመግዛት መስማማቷን ተናግረዋል።በቀጣይም ለታንዛኒያ የኤሌክትሪክ ሃይል ለመሸጥ መታቀዱን ጠቁመው፥ ብሩንዲና ሩዋንዳም ከኢትዮጰያ የኤሌክትሪክ ሃይል ለመግዛት ፍላጎት ማሳየታቸውን አቶ ብዙነህ ጠቅሰዋል።የኢትዮጵያ ኤሌክትሪክ ሃይል የውጭ ግንኙነት ዳይሬክተሩ በበኩላቸው ሁለቱን ሀገራት በኤሌክትሪክ ለማስተሳሰር የሚገነባው መስመር ባለ 500 ኪሎ ቮልት መሆኑን ገልፀዋል።ሀገሪቱ የኤሌክትሪክ ሃይል ለውጭ ሀገራት የምትሸጠው የሀገር ውስጥ ፍጆታን በማያዛባ  መልኩ መሆኑን ከኢትዮጵያ ኤሌክትሪክ ሃይል የተገኘው መረጃ ያስረዳል።ከታዳሽ ሃይል ልማት ከ1 ነጥብ 4 ሚሊየን ሜጋ ዋት በላይ የማመንጨት አቅም ያላት ኢትዮጵያ፥ ይህም ከሀገር ውስጥ ፍጆታ አልፎ ለጎረቤት ሀገራት ኃይል እንድትተርፍ ያደርጋታል ተብሏል።ኢትዮጵያ በሁለተኛው የእድገትና ትራንስፎርሜሽን እቅድ ከ17 ሺህ ሜጋዋት በላይ የማመንጨት ግብ ይዛ እየሰራች ነው።(ኢዜአ) 